Brandstofprys: Regering moet nóú help(Foto: pixabay) Die onlangse nuus oor nóg ’n reusebrandstofprysstyging in November was vir géén Suid-Afrikaner verblydend nie. Boere en kleinhandelaars is veral bekommerd. “Daar is geen twyfel daaraan dat verskeie boere nou mooi moet somme maak of dit nog vir hulle winsgewend is om te plant met al die insetkoste wat toeneem nie. Die regering moet besef hier kom groot probleme as die situasie nie aangepak word nie,” sê Bennie van Zyl, hoofbestuurder van TLU SA. Van Zyl het Maandag daarop gewys dat die nuwe plantseisoen afgeskop het terwyl insetkoste aan die toeneem is. Hy waarsku dat die jongste styging in die dieselprys vir sommige boere die laaste strooi kan wees wat die spreekwoordelike kameel se rug breek. Maroela Media het vroeër berig die prys van diesel met 0,05% swael sal Woensdag met sowat R1,43 (142,86 sent) per liter styg en die prys van diesel met 0,005% swael met R1,44 (143,86 sent). Die prys van 95-oktaan-petrol en 93-oktaan-petrol sal 51 sent per liter duurder wees. Die prys van paraffien sal met 77 sent per liter styg. Diesel is dus nou al amper R10 duurder vergeleke met verlede jaar dié tyd, sê Henk van de Graaf, TLU SA se noordelike streekvoorsitter. “TLU SA wil nou weet wat die regering gaan doen om die stygende prys te stabiliseer, om boere in produksie te hou en eindelik kos op Suid-Afrikaners se tafels te verseker.” Steven Heilbron, uitvoerende hoof van Capital Connect, ŉ fintech-onderneming wat geleentheidskapitaal vir kleinhandelaars bied, sê hoër brandstofpryse beteken hoër insetkoste vir boere en vervaardigers, wat hoër pryse by die kasregister tot gevolg het. “Die trefslag van ŉ stygende brandstofprys is wyd en diep. Dit beïnvloed nie net die koste van vervoer van goedere direk nie, maar stoot ook inflasie op.” Hy wys daarop dat olie ŉ kernkomponent van baie produkte is wat Suid-Afrikaners koop. Dit sluit in skoonheidsmiddels, klere en die verpakking waarin produkte verskaf word. Selfs aspirien word van petroleumderivate gemaak. Heilbron skryf die alewige styging in die brandstofprys toe aan die rand wat swak vertoon in die aangesig van ŉ ongebreidelde Amerikaanse dollar en die feit dat wêreldwye inflasie aan die toeneem is. Van de Graaf beaam dit. “Die dieselprys word beïnvloed deur die verhoging van die olieprys, maar ook die verswakking van die rand. En dit is as gevolg van ŉ swak ekonomiese beleid en onseker ekonomiese toestande wat deur die regering geskep is. Dit is die regering se verantwoordelikheid om ŉ omgewing van vertroue te skep sodat die Rand nie aanhou verswak nie. Erika Helm, voorsitter van plaaslike regering by TLU SA, sê die regering werk ekonomiese groei teen en elke inwoner van die land word in die proses benadeel. “Die regering is inderwaarheid besig om die land se burgers te verarm. Daar is ŉ groot deel van ons bevolking wat nie meer die basiese benodigdhede kan bekostig nie en dit kan groot negatiewe gevolge hê.”